
1. Sfânta Biserică - spaţiul în care sălăşluieşte Dumnezeu cel în 
Treime slăvit 


Contextul în care Biserica îşi desfăşoară misiunea la acest sfârşit de 
mileniu ne oferă imaginea unei lumi fărămiţate, predispusa la dezbinări, 
dar şi pe cea a dorinţei de unitate şi armonizare. Aceasta din urmă ne este 
oferită de dialogul inter-bisericesc şi interteologic cultivat tot mai intens 
în ultimele decenii şi fundamentat pe rugăciunea Mântuitorului lisus 
Hristos : „Ca toţi să fie una, după cum Tu, Părinte, întru Mine şi eu întru 
Tine, aşa şi aceştia în Noi să fie una” (In 17,21). În cuvintele citate sunt 
cuprinse câteva adevăruri importante pe care Mântuitorul ni le adresează 
spre a le reţine şi a le împlini. Mai întâi, Hristos ne arată că misiunea 
Bisericii în lume este aceea de a unifica persoana umană, de a o aduna 
din risipire şi a o armoniza cu sine, cu semenii şi cu Dumnezeu, de a 
armoniza persoana privită separat, dar şi integrată în comunitatea 
rugătoare, de a armoniza, în cele din urmă, comunitățile rugătoare 
aparţinând diferitor tradiţii. Totodată, rugăciunea Mântuitorului vizează 
unitatea bisericii care trebuie să reflecte unitatea şi modul de vietuire al 
Sfintei Treimi. Biserica reflectă unitatea şi modul de viata al Sfintei 


' Toate acestea se reflectă în Sfânta Liturghie, în special în ectenia mare ale cărei 
prime patru cereri vizează realitățile amintite: Cu pace, (în pace cu noi înşine), 
Domnului să ne rugăm; Pentru pacea de sus (pacea cu Dumnezeu)..., Pentru pacea a 
toată lumea, pentru bunăstarea sfintelor lui Dumnezeu biserici şi pentru unirea 
tuturor...; iar în partea finală a Sfintei Liturghii, înainte de rostirea rugăciunii Tatăl 
nostru, rugăciune comună tuturor tradiţiilor creştine, ne rugăm pentru unirea credinţei. 
Cf. Liturghier, Editura Institutului Biblic şi de Misiune al Bisericii Ortodoxe Române, 
Bucureşti 1980, 105-106.145. 


134 DIALOG TEOLOGIC 5 (2000) 


Treimi şi, totodată, este modul de viaţă şi de unitate al Sfintei Treimi 
făcute accesibile nouă. 


În calitatea ei de icoană a Sfintei Treimi Biserica nu se zideşte ca o 
icoană paralelă sau independentă de Sfânta Treime, ci ca participare la 
viaţa treimică şi ca strălucire (reflectare) în lume a acestei participări. 
Când cineva devine creştin sau membru al Bisericii, aceasta se face prin 
Botezul în numele Tatălui şi al Fiului şi al Sfântului Duh. Iar numele 
Tatălui şi al Fiului şi al Sfântului Duh înseamnă Persoana Tatălui şi a 
Fiului şi a Sfântului Duh. Aşadar, a deveni creştin înseamnă a restabili 
sau a începe comuniunea cu Sfânta Treime”. 


Unitatea Bisericii după modelul Treimii nu este numai scop care 
trebuie atins, ci şi realitate care a fost creată de Dumnezeu: „El a creat-o 
(Biserica) după chipul Său”, iar „unitatea Bisericii nu este o consecinţă 
a gândirii, ci un reflex al unităţii mistice a Sfintei Treimi”. 

Din cele de mai sus, biserica ne apare ca locaş în care sălăşluieşte 
Dumnezeu cel în Treime slăvit. In acest fel a fost văzută şi înţeleasă încă 
din primele secole creştine. Origen, spre exemplu, a spus că „Biserica 
este plină de Treime”. Tâlcuitorii liturgici de mai târziu vor dezvolta 
aceste idei şi vor arăta că Biserica este chipul văzut al împărăției lui 
Dumnezeu, este locul in care Dumnezeu petrece împreună cu Sfinții săi 
ŞI cu toţi aceia care voiesc să se sfinteasca. In secolul al VIII-lea, Sfântul 
Gherman, patriarhul Constantinopolului, în tâlcuirea sa duhovnicească 
a consemnat următoarele: „Biserica este cerul pe pământ, în care 
locuieşte şi se preumblă Dumnezeu, care este în cer; ...ea este preaslavita 
mai mult decât Cortul Mărturiei lui Moise, a fost preînchipuită de 
patriarhi, întemeiată de Sfinţii Apostoli..., vestită de proroci şi 
împodobită de ierarhi, desăvârşită de către martiri şi aşezată pe sfintele 


? D.I. CIOBOTEA, „Dorul după Biserica nedespartita sau apelul tainic şi irezistibil 
al iubirii treimice”, Ortodoxia 34/4 (1982), 593. 

* Arhimandritul VASILIOS, Intrarea in Împărăţie. Initiere în taina liturgică a 
unităţii Ortodoxiei, Deisis, Sibiu 1996, 42. 

4 ORIGENE, Selecta in Psalm, 23, 1, PG 12, 1265, citat de D.I. CIOBOTEA, „Dorul 
după Biserica nedespartita...”, 593. 

moaşte ale acestora, ca pe un tron”. În Rânduiala sfințirii bisericii noi se 
spune că biserica este locul în care Dumnezeu ascultă rugăciunile robilor 
Săi“. 

Sfântul Simeon al Tesalonicului merge şi mai departe precizând faptul 
că sfintenia bisericii este dată de prezenţa lui Dumnezeu în ea, iar cele 
trei parti principale ale locaşului de cult (altar, naos şi pronaos) au în 
viziunea aceluiaşi tâlcuitor, o semnificaţie trinitară: „Ca o casă a lui 
Dumnezeu, biserica închipuieşte toată lumea, pentru că Dumnezeu este 
pretutindeni şi peste toate, şi biserica, arătând aceasta, se împarte în trei, 
căci şi Dumnezeu este Treime...”’. 

După afirmaţia unui teolog al secolului nostru, Biserica este răspunsul 
dat de Dumnezeu nostalgiei omului după raiul pierduti. Acolo, 
protopărinţii petreceau contemplând măreţiile lui Dumnezeu în prezenţa 
Tatălui care îşi purta paşii prin rai în răcoarea serii, în prezenţa Fiului, 
cuvântul care se rostea oamenilor şi în prezenţa Duhului Sfânt, care se 
purta pe deasupra apelor încălzind şi dând viaţă. Aici, în Biserică, cei ce 
cred, îl iubesc pe Dumnezeu şi păzesc poruncile lui sunt incalziti sub 
aripile Duhului Sfânt prezent din ziua Cincizecimii şi până la sfârşitul 
veacurilor, sunt martorii Jertfei şi Învierii Mântuitorului Hristos şi părtaşi 


5 GHERMAN AL CONSTANTINOPOLULUI, „Descriere a Bisericii şi tâlcuire mistică”, 
Mitropolia Olteniei 5-6 (1964) 357. 

° „Stăpâne, Doamne Dumnezeul nostru, nădejdea tuturor marginilor pământului, 
auzi-ne pe noi păcătoşii, rugămu-ne ţie şi trimite pe Sfântul Duh cel închinat şi 
atotputernic şi sfinteste locaşul acesta. Umple-l pe el de lumina cea veşnică şi-l alege 
pe el locaş plăcut tie, fă-l pe el a fi liman celor inviforati, tămăduire patimilor, scăpare 
bolnavilor, izgonire diavolilor. Să fie ochii tăi deschişi către el ziua şi noaptea, şi 
urechile tale luând aminte spre rugăciunile celor ce cu frică şi cu smerenie intră în el 
şi cheamă preacinstitul şi de mare cuviinţă numele tău. Si oricâte vor cere, tu vei auzi 
în cer, sus, şi vei face milă şi milostiv vei fi lor”, Arhieraticon, Bucureşti 1993, 161. 

’ SIMEON, Arhiepiscopul Tesalonicului, „Despre biserică şi târnosirea ei” şi 
„Explicare despre Sfânta Biserică”, în Tratat asupra tuturor dogmelor credinţei 
noastre ortodoxe, ed. T. TEODORESCU, Bucureşti 1865-1866, 121.253. Cf. şi E. 
BRANISTE, Liturgica generală, Bucuresti 19937, 390. 

$ P.EvDOKIMOV, Ortodoxie, Neuchâtel 1965, 212, citat de E. BRANISTE, Liturgica 
generală, 389-390. 

la ospatul Stăpânului şi îl descoperă pe Tatăl pe care însuşi Hristos îl 
arată întru sine’. 

În cele din urmă, referindu-ne la rugăciunea Mântuitorului, trebuie să 
scoatem în evidenţă o realitate mai puţin pusă în valoare de bisericile şi 
confesiunile mai noi rezultate din Reformă şi din fragmentarea acestora. 
Când Mântuitorul îşi exprimă dorinţa de unitate a Bisericii, unitate care 
trebuie să fie după modelul Sfintei Treimi, el exprimă această dorinţă 
rugându-se. Aceasta înseamnă că Hristos ne oferă nu numai modelul 
unităţii Bisericii, ci şi obiectul, temelia şi centrul rugăciunii. lar aceasta 
este Sfânta Treime. De aici, se desprind două idei esențiale: mai întâi, 
aceea că spaţiul liturgic este spaţiul salasluirii Treimei celei de-o ființă 
şi nedespartite si al preamăririi ei prin rânduielile de cult. În al doilea 
rând, se desprinde ideea că împlinirea dorinţei Mântuitorului este, în cele 
din urmă, rezultatul rugăciunii stăruitoare, prin care pe toate le dobândim 
şi toate sunt posibile. Astfel, între Biserică şi rugăciunea ei există o 
legătură foarte strânsă şi foarte profundă, amândouă având ca temelie şi 
centru Sfânta Treime. „Biserica e treimică, pentru că e liturgică sau 
liturghisitoare, pentru că slujeşte Dumnezeului întreit şi se uneşte cu el 
în Taine; sau, numai fiindcă e treimică poate fi liturghisitoare, dând 
putinţa membrilor să se dăruiască prin Fiul în Duhul, Tatălui, şi unii 
altoray,.”?". 

Un teolog liturgist contemporan'' a afirmat că o contribuţie majoră in 
mişcarea ecumenică şi la apropierea dintre Biserici o poate aduce 
cunoaşterea vieţii liturgice în vederea descoperirii patrimoniului comun 


” In anafora liturgică din Liturghia Sfântului Vasile cel Mare se exprimă acest 
adevăr. Hristos este prezentat aici ca: ,,...chipul bunatatii Tale (al Tatălui), pecete 
asemenea chipului, care întru sine te arată pe tine, Tată, Cuvânt viu, Dumnezeu 
adevărat, înţelepciune mai înainte de veci, viata, sfințire, putere...”, Liturghier, 197. 

'% D, STANILOAE, Spiritualitate si Comuniune în Liturghia Ortodoxă, Mitropolia 
Olteniei, Craiova 1986, 394. 

"1 Este vorba de Profesorul Philip Harnoncourt de la Facultatea de Teologie 
Catolică din Graz care a însoţit pe Eminenta sa Cardinalul Christoph Von Schonborn 
în vizita făcută în Mitropolia Moldovei şi Bucovinei şi la Facultatea de Teologie 
Ortodoxă din Iasi, în perioada 8-9 mai 2000. 

al elementelor unificatoare. Şi aceasta pe bună dreptate, dacă avem în 
vedere că argumentarea istorică, biblică şi dogmatică au fost adesea 
polemice. Cunoaşterea manifestărilor liturgice, a tezaurului liturgic oferă 
şansa întâlnirii în duhul păcii, stare specifică rugăciunii, ea însăşi fiind 
un mod al prezenţei şi manifestării Duhului Sfânt, „care se roagă în noi 
cu suspine negrăite” (Rom 8,26). 


2. Sfânta Liturghie - imn de laudă a Sfintei Treimi 
şi rugăciune de mărturisire a credinţei în Sfânta Treime. 


În cadrul cultului divin, dogma devine rugăciune, iar rugăciunea face 
dogma accesibilă şi ne ajută să ne adâncim în cunoaşterea lui Dumnezeu. 
Acesta, de altfel, este şi sensul arhicunoscutei formule: „Dacă eşti teolog, 
roagă-te şi dacă te-ai rugat cu adevărat, atunci eşti teolog”. 

Sfânta Liturghie este imnul de slavă desăvârşit pe care Biserica îl 
aduce Sfintei Treimi şi, totodată, rânduiala de slujbă în care rugăciunea 
devine formulă de credinţă, instrument de mărturisire şi de apărare a 
credinţei în şi despre Sfânta Treime. 


Întreaga Sfântă Liturghie... este o introducere spirituală progresivă în 
Împărăţia sau Comuniunea Sfintei Treimi. Împărtăşirea (comuniunea) 
euharistica cu Trupul şi Sângele lui Hristos este, de fapt, culmea acestei 
comuniuni cu Treimea în viaţa sacramentală. Prin invocarea Sfântului 
Duh (Epicleza), pâinea şi vinul devin Trupul şi Sângele lui Hristos cel 
din Treime. Astfel, Sfântul Duh revelează euharisticul ca fiind trinitar 
şi eclezialul ca fiind euharistic!?. 


În Sfânta Liturghie a Sfântului loan Gură de Aur, Persoanele Sfintei 
Treimi sunt pomenite la un loc de 25 de ori'’, iar separat sau câte două 


2 D.I. CIOBOTEA, „Dorul după Biserica nedespartita...”, 593. 

'3 În formula de binecuvântare: „Binecuvântată este împărăţia a Tatălui şi a Fiului 
şi a Sfântului Duh...”; de 11 ori în ecfonise, rostite cu voce tare sau în taină, în 
primele două antifoane; în imnul: „Pe Tatăl, pe Fiul şi pe Sfântul Duh, Treimea cea 
de o fiinţă şi nedespărţită”; în crez; în formula de binecuvântare a credincioşilor: 
„Harul Domnului nostru lisus Hristos şi dragostea lui Dumnezeu Tatăl...” (preluată 


din 2Cor 13,13); în imnul: „Cu vrednicie şi cu dreptate este a ne închina Tatălui şi 

deodată in 19 locuri". 

Preamărirea Sfintei Treimi şi mărturisirea credinţei în ea începe chiar 
cu formula de binecuvântare: „Binecuvântată este împărăţia Tatălui şi a 
Fiului şi a Sfântului Duh, acum şi pururea şi în vecii vecilor”. În această 
formulă de binecuvântare, Părintele Stăniloae descoperă şase înţelesuri: 

a) Lauda Împărăției Sfintei Treimi exprimă voinţa comunităţii 
rugătoare de a intra în ea, căci cel ce laudă ceva doreşte să se împărtă- 
seasca de ceea ce laudă; 

b) Impărăţia pe care o binecuvântăm este Împărăţia Tatălui ceresc 
iubitor, a Fiului devenit prin întrupare Fratele cel mai iubitor al nostru şi 
a Duhului Sfânt, curatitorul nostru de păcate şi eliberatorul de patimi; 

c) Fiind împărăţia dragostei, ea are sensul unei comuniuni a celor ce 


Fiului şi Sfântului Duh, Treimei celei de o ființă şi nedespartita şi în rugăciunea citită 
de preot în taină în timpul acestui imn”; în imnul: „Sfânt, Sfânt, Sfânt, Domnul 
Savaot!...” şi în rugăciunea citită de preot în taină în timpul cântării lui; în imnul: 
„Am văzut lumina cea adevărată...”; în finalul rugăciunii amvonului şi în troparul: „În 
mormânt cu trupul...” rostit atât în finalul Proscomidiei, în timpul cădirii, cât şi după 
Vohodul Mare. 

'+ Persoana Fiului este pomenită în imnul: „Veniţi să ne închinăm...”, în 
rugăciunea din timpul cântării heruvimice, în ectenia cererilor la sărutarea păcii în 
formula de binecuvântare a credincioşilor: „Și să fie milele merelui Dumnezeu”, in 
rugăciunile care preced împărtăşirea, în rugăciunile care însoțesc punerea particelelor 
NI şi KA în Sfântul Potir şi a miridelor pentru cele nouă cete de sfinţi, în rugăciunea 
Plinirea Legii... şi în rânduiala apolisului. 

Persoana Tatălui şi a Fiului sunt pomenite împreună în rugăciunea pentru cei 
chemaţi, în rugăciunea: „la aminte, Doamne Iisuse Hristoase...” care precede 
împărtăşirea şi în imnul Unul Sfânt... 

Persoana Tatălui şi a Sfântului Duh sunt pomenite în rugăciunea întâia pentru 
credincioşi, în rugăciunea punerii - înainte rostită după aşezarea Cinstitelor Daruri pe 
Sfânta Masă, în ectenia cererilor care precede rugăciunea Tatăl nostru, în stihul: „Ca 
iubitorul de oameni...”, 

Persoana Fiului şi a Sfântului Duh sunt pomenite în rugăciunea Ceasului III care 
precedă Epicleza. 

Persoana Tatălui este pomenită în formula de introducere a rugăciunii Tatăl 
nostru. 

Persoana Duhului Sfânt este pomenită în stihul luat din Ps 50 „Nu mă lepăda de 
la faţa Ta...” intercalat întreitei rostiri a rugăciunii Ceasului III şi în Epicleză. 

fac parte din ea, comuniune ce sporeşte cu fiecare Sfântă Liturghie; 

d) Rostirea acestei formule de binecuvântare ne deschide perspectiva 
eshatologică a fericirii veşnice în împărăţia veşnică a Sfintei Treimi; 

e) Împărăţia aceasta ni s-a deschis prin Fiul lui Dumnezeu care prin 
Jertfă a biruit moartea. Prin aceasta ne-a arătat iubirea veşnică şi 
nesfârşită a lui Dumnezeu cel în Treime, cât şi modul prin care putem 
intra în acea Împărăţie; 

f) Ca o concluzie la cele de mai sus, Liturghia de la începutul ei ne 
apare ca o sărbătoare adevărată, plină de lumină în prezenţa Sfintei 
Treimi'”. Această lumină a Sfintei Treimi este mai întâi anunţată, cerută 
apoi în rugăciune, când spunem: „Străluceşte în inimile noastre, 
Iubitorule de oameni, Stăpâne, lumina cea curată a cunoaşterii 
Dumnezeirii Tale...”* şi experimentată, în cele din urmă, de participanţii 
la Sfânta Liturghie: „Am văzut lumina cea adevărată, am primit Duhul 
cel ceresc, am aflat credinţa cea adevărată, nedespartitei Sfintei Treimi 
închinându-ne, că aceasta ne-a mântuit pe noi”,’’ exclamăm în finalul 
Sfintei Liturghii, după ce ne-am împărtăşit. 

Unele dintre imnurile pe care le întâlnim în prima parte a Sfintei 
Liturghii, Liturghia Catehumenilor, şi care au conţinut trinitar, au vârste 
venerabile şi apar aici din două motive: pe de o parte, pentru a face din 
întreaga Sfântă Liturghie un imn de preamărire adresat Sfintei Treimi, iar 
pe de altă parte, pentru a propăvădui participanţilor la slujbă învățătura 
despre Sfânta Treime, având în vedere că această primă parte a Sfintei 
Liturghii are un pronunţat caracter didactic. Ne referim aici la imnul: 
„Unule-Născut...” a cărui alcătuire este atribuită împăratului Justinian 
(527-565)! şi la imnul Trisaghion despre care toţi tâlcuitorii spun că este 
adresat Sfintei Treimi. Astfel, expresia „Sfinte Dumnezeule”, este 
adresată lui Dumnezeu-Tatăl, existenţa absolută. Cel ce a grait lui Moise: 
„Eu sunt Cel ce sunt”; expresia “Sfinte tare” este adresată lui Dumnezeu- 


'S D, STANILOAE, Spiritualitate şi Comuniune în Liturghia Ortodoxă, 134. 

'* Din rugăciunea care precede citirea Sfintei Evanghelii, Liturghier, 115. 

" Liturghier, 156. 

18 GHERMAN AL CONSTANTINOPOLULUI, „Expunere despre biserică şi studiu mistic 
despre Liturghie”, citat de P. VINTILESCU, Liturghierul explicat, Bucureşti 1998, 170. 

Fiul, „Cel viu şi lucrător” (Evr 4,12), care a biruit pe diavol şi ne-a dat 
puterea să-l biruim şi noi; expresia „Sfinte fără de moarte” este adresată 
lui Dumnezeu-Duhul Sfânt, cel făcător de viaţă; iar formula de încheiere 
„miluieşte-ne pe noi” se adresează uniunii treimice'?. Dacă originile 
acestui din urmă imn nu sunt sigure, se ştie cu certitudine că el a fost 
introdus în rânduiala Sfintei Liturghii în secolul V”. 

Anafora liturgică este precedată de o serie de elemente care pregătesc 
pe slujitori şi întreaga comunitate în vederea participării la cele două 
momente care urmează: sfinţirea darurilor şi împărtăşirea. Aceste 
elemente pregătitoare constau în dialogul dintre preotul slujitor şi 
comunitate, concretizat în formula: „Să ne iubim unii pe alţii ca într-un 
gând să mărturisim”, rostită de preot, iar comunitatea (corul) răspunde: 
„Pe Tatăl, pe Fiul şi pe Sfântul Duh, Treimea cea de o fiinţă şi 
nedespartita; urmează apoi sărutarea păcii şi rostirea Crezului. Toate 
aceste trei elemente au în comun ideea că Sfânta Treime este temeiul 
iubirii şi comuniunii inter-umane, dar şi modelul şi sursa iubirii şi 
comuniunii. lubirea şi comuniunea sunt mărturii văzute, concrete ale 
credinţei în Sfânta Treime care, ea însăşi, este iubire şi comuniune. 
Forma văzută este sărutarea păcii întâlnită ca act liturgic încă de la 
jumătatea secolului II, rânduială restrânsă, în ritualul ortodox, din 
motive de ordin practic, doar la slujitorii altarului, însă păstrată mai bine 
în forma ei primară în ritualul catolic. 

Mărturisirea Crezului este un moment foarte important în structura 
Sfintei Liturghii. 


In centrul Simbolului de credinţă stau articolele în care mărturisim 
opera Sfintei Treimi pentru mântuirea noastră, care, din nesfârşita sa 
iubire de oameni, a trimis pe Unicul Fiu al Tatălui ceresc spre a ne 


19 GHERMAN AL CONSTANTINOPOLULUI, „Expunere despre biserică şi studiu mistic 
despre Liturghie”, citat de P. VINTILESCU, Liturghierul explicat, 181. Cf. şi SF. 
I. DAMASCHIN, Dogmatica, II, 10; trad. română în Izvoarele Ortodoxiei, I, 169-172. 
N. CaBASILA, Tâlcuirea Dumnezeiestii Liturghii, Bucuresti 19897, 58-59. 

2 P, VINTILESCU, Liturghierul explicat, 181. 

21 SF, IUSTIN, Apologia I, LXV, 2-3, PSB 2, 70. „Încetând rugăciunile, spune Sf. 
Iustin, noi ne îmbrăţişăm unii pe alţii cu sărutarea păcii”. 

răscumpăra şi a ne împăca cu Dumnezeu, împărtăşirea noastră de 
roadele mântuirii îndeplinindu-se sub lucrarea Duhului Sfânt”. 


Elementele menţionate scot în evidenţă două adevăruri esenţiale adânc 
înrădăcinate în Noul Testament şi în Tradiţia Sfântă, şi anume: 
comuniunea de iubire cu Dumnezeu şi cu semenii este condiţie 
fundamentală pentru participarea la săvârşirea Sfintei Jertfe şi la 
împărtăşirea din ea. Urmarea cea dintâi a căderii este „instabilitatea în 
iubire”, pierderea comuniunii cu Dumnezeu şi dezbinarea. Din acest 
motiv, în primele secole creştine, disciplina canonică, comună Răsăritului 
şi Apusului, interzicea participarea la săvârşirea Sfintei Jertfe şi, cu atât 
mai mult, împărtăşirea din ea, a celor care săvârşiseră păcate grave sau 
erau certati şi în duşmănie cu semenii lor’. Al doilea adevăr este acela 
potrivit căruia nu poate exista comuniune euharistica fără comuniunea în 
credinţa confirmată şi întărită de Sinoadele ecumenice şi concentrată în 
Simbolul de credinţă niceno-constantinopolitan. Acest adevăr este 
subliniat, o dată în plus, în Liturghia ortodoxă, înainte de ritualul 
împărtăşirii, prin cuvintele: „Unirea credinţei şi împărtăşirea Duhului 
Sfânt cerând, pe noi înşine şi unii pe alţii şi toată viaţa noastră lui Hristos 
Dumnezeu să o dăm”. Aceasta înseamnă că nu poate exista unire în jurul 
Sfântului Potir fără unitate de credinţă. 

Cea mai importantă parte a Sfintei Liturghii este anaforaua liturgică 
sau Rugăciunea Sfintei Jertfe, cu cele patru parti componente ale ei: 
marea rugăciune euharistică, anamneza, epicleza şi dipticele. Conţinutul 
acestei rugăciuni este trinitar. Aceasta înseamnă că dacă inima Sfintei 
Liturghii este Sfânta Treime, Liturghia toată este plină de Sfânta Treime. 


2 P, VINTILESCU, Liturghierul explicat, 226. 

* D.I. CIOBOTEA, „Dorul după Biserica nedespartita...”, 587. 

24 În rânduiala rugăciunilor de pregătire pentru primirea Sfintei Împărtăşanii, 
întâlnim următoarea povatuire: „Trupul Stăpânului vrând să-l primeşti spre hrană, fii 
cu frică să nu te arzi, că foc este; Sângele lui vrând să-l bei spre împărtăşire mergi şi 
cu cei ce te-au întristat te împacă, şi aşa îndrăzneşte de ia hrana sfântă”, Liturghier, 
280. Vezi şi Mt 5,22-24. Din ambele texte rezultă clar că se impune cu atât mai mult 
împăcarea atunci când tu l-ai întristat pe celălalt. 

Prima parte a rugăciunii euharistice (numită rugăciunea teologică) este 
adresată Tatălui, a doua parte (numită rugăciunea hristologică) este 
adresată Fiului”, iar epicleza nu este altceva decât invocarea Sfântului 
Duh ca să sfinteasca darurile de pâine şi vin”. Dipticele (rugăciunea de 
mijlocire generală pentru cei vii şi pentru cei adormiti) pomeneşte pe toţi 
aceia care au adormit întru dreaptă credinţă care nu este alta decât cea 
mărturisită înainte de sfinţirea darurilor, iar dintre cei vii este pomenit în 
primul rând episcopul locului, garantul păstrării şi propăvăduirii corecte 
a învăţăturii de credinţă, pentru care comunitatea se roagă ca Dumnezeu 
să-l dăruiască Sfintei Biserici, drept învățând cuvântul adevărului”. 

În finalul Sfintei Liturghii, credinciosul care a lăudat pe Dumnezeu în 
Treime şi a experimentat comuniunea de iubire cu Dumnezeu şi cu 
semenii, trăieşte starea de luminare, ca împărtăşire din Lumina cea cu trei 
străluciri. De aceea, cântă: „Am văzut lumina cea adevărată, am primit 
Duhul cel ceresc, am aflat credinţa cea adevărată, nedespărţitei Sfintei 
Treimi închinându-ne, că Aceasta ne-a mântuit pe noi”. 

Concluzionând, putem spune că „la fiecare moment al ei, 
Dumnezeiasca Liturghie ne aduce aminte (şi reactualizează n.n.) 
dimensiunea trinitară (deci iubitoare) a lui Dumnezeu”? , Care ni se oferă 
ca model de iubire şi comuniune pentru relaţiile dintre noi spre a ne 
atrage tot mai mult în comuniunea de iubire cu El. 


3. Sfânta Treime în rugăciunile şi imnurile ortodoxe 


Cărţile de cult ortodox cuprind un număr foarte mare de rugăciuni şi 
imnuri cu conținut trinitar. Prezentarea lor necesită un spațiu mult mai 


* Cf. „Liturghia Sfântului Vasile cel Mare”, în Liturghier, 196-197. 

°° Cf. „Liturghia Sfântului Vasile cel Mare”, 198-200. 

* Cf. „Liturghia Sfântului Vasile cel Mare”, 201-202. 

** Cf. „Liturghia Sfântului Vasile cel Mare”, 204-205. Pe larg despre Rugăciunea 
Sfintei Jertfe, cf. P. VINTILESCU, Liturghierul explicat, 239-284. De asemenea, despre 
conţinutul trinitar al Sfintei Liturghii, cf. B. BOBRINSKOY, Împărtăşirea Sfântului 
Duh, Bucureşti 1999, 95-103. 

* D, STANILOAE, Spiritualitate şi Comuniune în Liturghia Ortodoxă, 392. 

mare decât cel pe care ni-l oferă momentul de fata, de aceea, ne vom opri 
asupra celor mai semnificative pentru tema de fata. 

În rânduiala actuală a Vecerniei ni s-a păstrat unul din cele mai vechi 
imnuri cu conţinut trinitar. Ne referim la imnul „Lumină Lina...” a cărui 
vechime, după afirmaţiile unor istorici, urcă până în secolele II - III. Este 
un imn adresat Mântuitorului Hristos, dar în care se afirmă clar distincţia 
Persoanelor Sfintei Treimi şi unitatea lor în Dumnezeire: ,,... lăudăm pe 
Tatăl, pe Fiul şi pe Sfântul Duh, Dumnezeu...”. Sfântul Vasile cel Mare, 
citând într-una din lucrările sale un fragment din acest imn, îl numeşte 
cântare veche“. Se consideră că alcătuirea acestui imn a fost determinată 
de ereziile hristologice şi trinitare din secolele III - IV*', când Biserica a 
folosit imnurile liturgice pentru a propaga, întări şi apăra adevărurile de 
credinţă. Vechimea acestui text este susținută şi de existanta lui în 
rânduiala Vecerniei din Biserica Siriană Iacobita şi cea Coptă”. 

În rânduiala slujbei Miezonopticii din duminici predomină lauda şi 
preamărirea Sfintei Treimi. După partea introductivă a rânduielii de 
slujbă urmează Canonul”? Sfintei Treimi al glasului de rând, după care se 
cântă Troparele Treimice din Ceaslov. Ideile cuprinse în aceste canoane 
au conţinut dogmatic, în ele reflectându-se învăţătura privitoare la 
Treimea Persoanelor şi la unitatea de fiinţă, la lucrările multe şi de multe 
feluri ale lui Dumnezeu Cel în Treime, manifestate în raport cu lumea 
creată, dar şi atitudinea de bucurie, smerenie, uimire şi pocăință a omului 
copleșit de lumina slavei lui Dumnezeu**. Canoanele Sfintei Treimi care 


°° Sr. VASILE CEL MARE, Despre Sfântul Duh, XXIX, 73, citat de E. BRANISTE, 
Liturgica Specială, Bucureşti 1980, 63. 

3! E, BRANISTE, Liturgica Specială, 63. 

°? E, BRANISTE, Liturgica Specială, 63. 

* Succesiune de imnuri pe diferite teme încadrate în rânduiala Laudelor 
bisericeşti. 

%4 Prezentăm aici câteva exemple dintr-un Canon al Sfintei Treimi în care se 
regăsesc cele afirmate: „Pe firea cea întreită şi una stăpânitoare a Dumnezeirii, cu 
cântări să o lăudăm, grăind: Ca ceea ce ai din fire noian nesecat de îndurare, păzeşte 
pe cei ce se închină tie, şi-i mantuieste ca un iubitor de oameni”; „Părinte, cel ce esti 
izvor şi rădăcină, ca un pricinuitor al Dumnezeirii celei de o fire în Fiul şi în Sfântul 
Duh, izvorăşte inimii mele lumina cea cu trei luminători, şi o luminează cu 

în prezent sunt parte componentă a Octoihului Mare sunt alcătuite de 
Sfântul loan Damaschinul (sec.VIII) în perioada în care imnografia de 
inspiraţie pur creştină cunoaşte apogeul. Troparele Treimice sunt de dată 
mai recentă, alcătuirea lor fiind atribuită Sfântului Grigore Sinaitul 
(1310). 

Despre consistenţa şi profunzimea teologică a acestor imnuri vorbeşte 
însuşi textul lor. Redăm aici spre exemplificare două dintre ele: „Cuvine- 
se cu advarat a lăuda pe Treimea cea întru tot dumnezeiască; pe Tatăl Cel 
fără de început şi a toate lucrător, pe Cuvântul Cel împreună fără de 
început, Care din Tatăl mai înainte de veci fără stricăciune S-a născut şi 
pe Sfântul Duh, cel ce din Tatăl fără de ani purcede” sau „Tatălui Celui 
fără de început şi Dumnezeu, Cuvântului celui împreună fără de început 
şi Duhului mă închin. Fiinţa cea nedespartita, una împreunată, Unimea 
cea întreit numărată, cu laude să o cinstim””. 

Miezonoptica din duminici se încheie cu o rugăciune adresată Sfintei 
Treimi, alcătuirea acestei rugăciuni fiind datorată Sfântului Marcu 
Monahul“. Această slujbă, datorită elementelor care o compun, este una 
din puţinele slujbe şi forme de expresie directă a cultului de adorare a 
Sfintei Treimi, cu accentuat caracter doxologic. Concluzia pe care o 
desprindem de aici este aceea că duminica, ziua învierii Domnului, este 
ziua prin excelenţă de preamărire a Sfintei Treimi şi că împărăţia lui 
Dumnezeu spre care ne îndreptăm, a cărei venire se apropie, fapt pe care 


împărtăşirea strălucirii celei dumnzeieşti strălucitoare”; „Treime neapropiată, 
împreună-veşnică, dumnezeiască stăpânie, împreună fără de început ceea ce eşti 
neschimbată întru toate..., destramă tot sfatul cel rău al potrivnicilor şi meşteşugirile 
demonilor, nevătămat păzindu-mă pururea, Doamne al tuturor” - Din cântările 1 şi 8 
ale Canonului Sfintei Treimi, glasul 2, cf. Octoih Mare, Bucureşti, 1975°, 108.111. 
Cu privire la învăţătura despre Sfânta Treime şi la modul cum aceasta se reflectă în 
cărțile de cult ale Bisericii Ortodoxe, vezi: N. Buzescu, ,,Eccleziologia triadocentrică 
în canoanele Octoihului”, Ortodoxia 28/2 (1976) 349-364; N. BUZESCU, „Premise 
ecumeniste în unele cărţi de cult ortodox (partea a III-a)”, Ortodoxia 27/4 (1975) 614- 
632; I. IONITA, „Însuşirile lui Dumnezeu exprimate în cultul Bisericii Ortodoxe”, 
Mitropolia Banatului 26/9-12 (1976) 629-642. 

* Ceaslov, Bucuresti 1990’, 42-43. 

* E, BRANISTE, Liturgica Specială, 100. 

ni-l aminteşte rugăciunea de la miezul nopţii, este împărăţia Sfintei 
Treimi. 

O altă rugăciune care se adresează Sfintei Treimi este cea care încheie 
rânduiala Ceasului III. După unii, ea a fost alcătuită de Sfântul Mucenic 
Mardarie’’, iar după unele manuscrise greceşti ea a fost alcătuită de 
Sfântul Gherman I, patriarhul Constantinopolului”*. 

Am amintit faptul că Octoihul Mare, cartea de slujbă de bază pentru 
cea mai mare parte a anului liturgic, conţine un mare număr de imnuri 
închinate Sfintei Treimi. 

Perioada Triodului? perioada celor 10 săptămâni premergătoare 
Sfintelor Paşti) ne oferă spre rugăciune şi meditaţie Canonul cel Mare 
alcătuit de Sfântul Andrei Criteanul, canon a cărui slujbă este oficiată de 
două ori în Postul Mare: în prima săptămână, în cadrul Pavecernitei celei 
Mari, şi în săptămâna a V-a, miercuri seara în cadrul deniei. Acest canon 
are un profund caracter şi conţinut penitential. Fiecare căutare a acestui 
canon se încheie cu un imn adresat Sfintei Treimi“, arătând prin aceasta 
că pocăinţa şi dorinţa de iertare sunt adresate Sfintei Treimi de a Cărei 
comuniune ne-am despărțit prin păcat. 

Perioada Penticostarului (perioada de opt săptămâni care urmează 
Sfintelor Paşti) se încheie şi ea cu o sărbătoare închinată Sfintei Treimi, 
situaţie comună Ortodoxiei şi Romano-Catolicismului. 


%7 E. BRANISTE, Liturgica Specială, 153. 

38 E. BRANISTE, Liturgica Specială, 153, nota 39. 

” O lucrare de o valoare deosebită care explică semnificaţiile liturgice şi 
duhovniceşti ale acestei perioade aparţine leromonahului Makarios Simonopetritul, 
Triodul explicat, mistagogia timpului liturgic, Deisis, Sibiu 2000. 

* În unele dintre aceste imnuri se imploră iertarea: „Treime fără de început, 
nezidită, nedespărţită Unime, primeşte-mă pe mine cel ce mă pocaiesc, şi mă 
mântuieşte pe mine cel ce am greşit; a Ta zidire sunt, nu mă trece cu vederea; ci mă 
iartă şi mă izbăveşte de osânda focului”; în altele este preamărită Treimea: „Treime 
neamestecată, nedespartita, de o fiinţă şi fire una; lumini şi lumină, şi trei sfinte, şi 
unul sfânt, este lăudată Treimea, Dumnezeu. Laudă şi preaslăveşte, suflete, viaţă şi 
vieţi, pe Dumnezeul tuturor”, Triodul, Bucuresti 1970’, 408.423. Cf. şi S. PASCARIU, 
Comentariu la Canonul cel Mare al Sfântului Adrei Criteanul, editat de Schitul 
Crasna-Prahova, 1997. 

4. Conţinutul trinitar al simbolismului liturgic 


În cultul divin ortodox există o mulţime de gesturi, acte şi formule 
liturgice care se repetă de trei ori. În această categorie putem menţiona: 
rugăciunile sau formulele liturgice „Doamne miluieşte”, „Dumnezeule, 
curateste-ma pe mine păcătosul şi mă miluieşte”, ,,Aliluia”, rostite foarte 
frecvent de trei ori, grupele de câte trei închinăciuni sau trei metanii, 
cădirea de trei ori spre Sfânta Masă, spre icoane sau spre credincioşi, 
inconjurarea de trei ori a sfintei biserici în anumite zile de peste an“, 
aprinderea a trei lumânări în sfeşnicele cu trei braturi, adunarea celor trei 
degete când ne însemnăm cu Sfânta Cruce, semnul binecuvântării făcut 
de trei ori peste anumite materii liturgice” în rânduiala unor ierurgii 
(sacramentalii), împărţirea anului în cele trei perioade liturgice (a 
Penticostarului, a Octoihului şi a Triodului) şi altele, sunt exprimări 
simbolice ale aceluiaşi adevăr: mărturisirea credinţei în Sfânta Treime şi 
preamărirea ei atât prin textul liturgic, cât şi prin actele şi gesturile 
liturgice. 

Tâlcuitorii liturgici au atribuit semnificaţii şi simbolism trinitar şi unor 
grupe, de câte trei texte, de regulă biblice, ca şi unor grupe de laude 
bisericeşti. Ceasurilor III, VI şi IX Sfântul Ciprian al Cartaginei le dădea 
următoarea explicaţie: 


Noi vedem că la facerea rugăciunilor Daniil cu trei tineri tari în credință 
şi biruitori în robie, au păzit Ceasul al treilea, al şaselea şi al nouălea ca 
pentru Taina Sfintei Treimi, care avea să se arate în timpurile mai din 
urmă. Căci întâiul până la al treilea (ceas) arată numărul Treimii 
depline; de asemenea, al patrulea până la al şaselea o altă treime şi de 
la al şaptelea până la al nouălea alta, aşa că Treimea deplină se arată ca 
de trei ori trei ceasuri...*. 


Grupele de câte trei psalmi citiţi în rânduiala fiecărui ceas au aceeaşi 
semnificaţie. Se citesc câte trei psalmi “pentru cinstea Treimii şi pentru 


4! La Prohodul Domnului si la Înviere. 

“ La sfinţirea untdelemnului din Rânduiala binecuvântării casei noi, cf. 
Molitfelnic, Bucureşti 1998, 330. 

* De dominica oratione, 34-35, citat de E. BRANISTE, Liturgica Specială, 148. 


RECENZII 147 


cunoştinţa tainei ce s-a făcut într-acel ceas”, interpretează Sfântul Simeon 
al Tesalonicului“. 

Însuşi locasul de cult, în care petrece Dumnezeu Cel în Treime şi în 
care se oficiază slujbele şi rânduielile sfinte cu un bogat conţinut trinitar 
şi spre slava Sfintei Treimi, împărțit în pronaos, naos şi altar are, în 
interpretarea aceluiaşi tâlcuitor liturgic, simbolism trinitar. 


5. Concluzii 


Din cele prezentate mai sus, rezultă câteva concluzii importante pentru 
viaţa noastră trăită în perspectiva mântuirii, pentru viaţa liturgică la care 
suntem chemaţi să participăm şi pentru dialogul interteologic. 

Prin însuşi actul Botezului săvârşit în numele Sfintei Treimi, 
credinciosul este invitat şi făcut părtaş la un nou mod de viaţă 
fundamentat pe iubire şi comuniune. Prin acelaşi act el dobândeşte o 
„conştiinţă treimică” ce-l determină la o viaţă plină de iubire şi care tinde 
mereu spre comuniune. „Pierderea conştiinţei treimice înseamnă căderea 
din Biserică”. Misiunea fiecărui mădular în parte şi a întregului trup 
tainic al lui Hristos astăzi impune consolidarea permanentă a conştiinţei 
treimice. 

Întreaga viaţă liturgică ortodoxă este un imn adresat permanent Sfintei 
Treimi. Prin viaţa liturgică Sfânta Treime sălăşluieşte printre noi şi în 
noi, împărăţia lui Dumnezeu devenind pentru fiecare o realitate prezentă. 
Prin cultul divin, plin de Treime, Biserica face din lume cer. „Scopul ei 
(al Bisericii) este să rămână pe pământ, nu să fugă de lume, până când nu 
o ia împreună cu ea, până când nu o face cer”. 

În dialogul interteologic şi interbisericesc este necesar ca unele 
confesiuni să descopere că Sfânta Treime este modelul unităţii Bisericii, 
dar şi temeiul şi centrul manifestărilor liturgice. Când acest fapt va fi 


* Sr. SIMEON AL TESALONICULUI, „Despre sfintele rugăciuni”, 327, în Tratat 
asupra tuturor dogmelor credinfei..., 212. 

*5 Arhimandritul VASILIOS, Intrarea in Împărăţie. Initiere în taina liturgică a 
unităţii Ortodoxiei, Deisis, Sibiu 1996, 45. 

* Arhimandritul VASILIOS, Intrarea in Împărăţie..., 47. 

conştientizat de toţi, crezut şi trăit de toţi, nu numai Biserica va fi plină 
de Treime, ci şi viaţa noastră şi relaţiile dintre noi. În acest stadiu al 
cunoaşterii şi al relațiilor dintre creştini nu va fi vorba “de învingători şi 
învinşi, ci de fraţi impacati între ei, care preamăresc cu adevărat Treimea 


ca structură a supremei iubiri”. 


Summary 


„Holly Trinity - the basis and the center ofthe Orthodox cult”, the study 
presented within the framework of the Orthodox-R omano-Catholic viva 
voce, organised in Iassy in May 2000, is structered on four chapters, as 
it follouws: 

Chapter I intituled „Holly Trinity - the space within God lives, 
emphasizes the idea that the Church organization is elaborated 
following the Holly Trinity model and it is the visual icon of the Holly 
Trinity. The Church is at the same time the place where God is present 
to the end of the ages. In the second part of this chapter I relieved the 
way in which Jesus Christ refered to the Church unity. He conceived 
the Church having the Holly Trinity as prototype - and He refered to 
this by praying. This means that Jesus Christ offers us not only the 
model of the Church unity, but also the basis, the centre and the goal of 
the prayer, which is the Holly Trinity. From this idea, we can 
emphasize two major aspects: first is that the liturgical space is the one 
in which the Holly Trinity lives, and the second aspect is that the prayer 
is the only way to fulfil the unity God’s will. 

Chapter II is about the Holly Liturgy, which is seen both as a glory 
hymn to God and as a prayer in which we avow our believe in the Holly 
Trinity. The prayers and the hymns of Orthodox Liturgy have a Trinity 
content. The Creed, which is delivered at the Holly Liturgy and which 
has a Trinity content in the first its part, shows that only the person who 
avow his believe in the Holly Trinity may receive the Eucharist. 

In the third chapter I relieved that in all Orthodox divine services, the 
Holly Trinity dogma is affirmed and preached in the content of the 


“1 D.I. CIOBOTEA, „Dorul după Biserica nedespartita...”, 598. 

hymns and prayers. 

Chapter the fourth is about the Trinity symbolism of the Orthodox 
worship. 

In conclusion I emphasized that within the inter-theological and inter - 
Churches dialog is necessary for some denominations to descover that 
the Holly Trinity is the icon of the Church unity and also the basis and 
the centre of all liturgical deeds. When this fact is understood by 
everybody, believed and experienced by everybody, not only the 
Church will be full of Trinity, but also people lives and the 
relationships betwen them. On this stage of knowledge and of the 
relationships betwen christians there won’t be ,,winers and defeateds, 
but brothers getting on together, worshiping the Trinity in truth as the 
structure of the supreme love”. 


